Treindrywer skiet aanvaller doodArgieffoto (Foto: imgkid.com) JD Joubert (60), ŉ Metro-treindrywer van Kaapstad wat aan die einde van die maand uittree, het Vrydag in die vroeë oggendure ŉ man doodgeskiet toe hy homself tydens ŉ beweerde rooftog verdedig het. Steve Harris, hoofsekretaris van United National Transport Union (Untu), het gesê Joubert, wat sedert 1975 ŉ lid van die vakbond is, is omstreeks 02:50 naby die Kraaifontein-treinstasie aangeval toe hy wou aanmeld vir werk. Volgens Harris het Joubert in noodweer opgetree en een van die aanvallers noodlottig gewond. Die ander aanvallers het weggehardloop. Lt.kol. Andrè Traut, woordvoerder van die Wes-Kaapse polisie, het aan Maroela Media bevestig ŉ man is deur vier verdagtes aangeval wat hom glo wou beroof. “Die slagoffer het ŉ skoot met sy gelisensieerde vuurwapen afgevuur en ŉ 26-jarige man noodlottig gewond,” het Traut gesê. “Die ander drie verdagtes het weggehardloop en is steeds soek.” Traut het gesê die voorval word ondersoek en ŉ geregtelike doodsondersoek word gedoen. Harris het gesê dit was die tweede keer in ŉ maand dat Joubert by die werk aangeval is. “Op 2 Augustus het Untu geëis dat opgeleide gewapende wagte treinbemanning vergesel om hulle te beskerm weens die vorige aanval op Joubert. Die eerste aanval het Joubert se gesondheid so aangetas dat hy na 42 jaar diens by Prasa [Passasierspooragentskap van Suid-Afrika] bedank het. Sy dienstermyn kom op 30 September tot ŉ einde.” Joubert se aanval kom ŉ dag nadat ŉ 51-jarige vrou omstreeks 05:00 naby die Haven-nagskuiling in Eikendal doodgesteek is toe sy op pad was na die treinstasie. Volgens Harris het Untu vir die afgelope twee maande herhaaldelik by die Prasa en die minister van vervoer, Dipuo Peters, gepleit om drastiese stappe om die veiligheid van hul lede te verseker voordat meer mense hul lewens verloor, maar dit is glo geïgnoreer. Hy het gesê die emosies onder Untu se lede loop hoog. “Dit is nie vir ons moontlik om hulle te kalmeer nie. Daar was al drie sinnelose moorde in ŉ maand. Die treindrywer Pieter (Barend) Botha is twee keer in die kop geskiet by die Netreg-stasie toe hy op ŉ trein gewag het, terwyl ŉ 33-jarige gewapende wag van Comwezi Security in die kop geskiet is ná twee gewapende mans hom op die spoorlyn tussen Heideveld en Nyanga naby die Thambo-nedersetting oorval het. Hy was besig om die spoorlyn te patrolleer. Hoeveel meer mense moet sterf voordat Prasa en die regering gaan optree,” het Harris gevra. Hy het gesê Untu sal aan Joubert en sy familie alle moontlike ondersteuning bied in die moeilike tyd. Maroela Media het navraag oor dié aangeleentheid by Prasa gedoen en wag vir terugvoer.